Gunnar Bragi Sveinsson utanríkisráðherra átti nú undir kvöld fund með William Hague , utanríkisráðherra Breta í London . Ráðherrarnir ræddu ýmis mál á fundi sínum ; stöðuna í alþjóðamálum og samskipti ríkjanna . Utanríkisráðherra fagnaði nýju samkomulagi sem náðist um helgina um kjarnorkuáætlun Írana en Hague kom að samningagerðinni . Ráðherrarnir ræddu ennfremur hið alvarlega ástand í Sýrlandi og stöðuna í Mið-Austurlöndum . Gunnar Bragi og Hague voru sammála um mikilvægi bættra samskipti Breta og Íslendinga , bæði menningarlegra og í viðskiptum . Sagði Hague það hafa komið sér mjög á óvart í Íslandsferð sinni fyrir nokkrum árum hversu vel Íslendingar þekktu til Breta og breskrar menningar . Þá ræddu ráðherrarnir Evrópumál en breski íhaldsflokkurinn hefur lýst vilja sínum að halda þjóðaratkvæðagreiðslu um áframhaldandi aðild að Evrópusambandinu , líklega árið 2017 . Fundur utanríkisráðherra Atlantshafsbandalagsins í næstu viku var einnig ræddur , svo norðurslóðamál en fyrr í þessum mánuði birti breska ríkisstjórnin fyrstu norðurslóðastefnu sína í ítarlegri skýrslu um norðurslóðamál .